ફિલ્મમાં 1970 અને 1980નો સમયકાળ આબાદ સર્જવામાં આવ્યો છે. આર્ટ ડિરેક્શન અને પ્રોડક્શન ડિઝાઈન આલા દરજ્જાનું છે. એ જ રીતે સિનેમેટોગ્રાફી તથા શૉટ-ટેકિંગ. જેમ કે ગેંગવૉરનાં તથા ચેઝ (પકડાપકડી)નાં દશ્ય તો કમાલનાં ઝડપ્યાં છે ડિરેક્ટરે. ફૉર એક્ઝામ્પલ લિફ્ટમાં ગોળીબારવાળું દશ્ય. ગવળીના પ્રતિસ્પર્ધી મક્સુદ ખાન (કહો કે દાઉદ ઈબ્રાહિમ)નું પાત્ર, સરપ્રાઈઝિંગ્લી ફરહાન અખ્તરે ભજવ્યું છે. ઈન્ટરવલ પહેલાં એની એન્ટ્રી રોમાંચક છે. 1980ના દાયકાની બહુ ગાજેલી ક્રિકેટ ટુર્નામેન્ટ, એ નિહાળતો, એની પર સટ્ટો ખેલતો મક્સુદ, પ્રેક્ષકની ચિચિયારી, વગેરે એક વાતાવરણ નિર્માણ કરે છે. અભિનય ફિલ્મનું એક સબળ પાસું છે. અર્જુન રામપાલ (એ સહલેખક પણ છે)-ઐશ્ર્વર્યા રાજેશ-નિશિકાંત કામત ઉપરાંત બાબુ રેશિમ અને રામ નાઈક બનતા આનંદ ઈંગળે અને રાજેશ શ્રીરંગપુરેનો અહીં વિશેષ ઉલ્લેખ કરવો રહ્યો. બન્ને પ્રભાવી છે. એ જ રીતે સેક્સ વર્કર રાની બનતી શ્રુતિ બાપના પણ કમાલ બતાવે છે.